B4-0793, 0798 και 0802/95

Ψήφισμα σχετικά με την εμφάνιση του ιού Έμπολα στο Ζαΐρ

Το Ευρωπαϊκό Κοινοβούλιο,

Α. έχοντας υπόψη ότι η εμφάνιση του ιού Έμπολα στο Ζαΐρ έχει ήδη προκαλέσει τον θάνατο 50 και πλέον ατόμων και την πιθανή μόλυνση πολύ περισσοτέρων οι οποίοι εγκατέλειψαν τα χωριά που γειτονεύουν με την πληγείσα περιοχή,

Β. έχοντας υπόψη ότι οι συνθήκες που επικρατούν στα νοσοκομεία του Ζαΐρ, η έλλειψη ιατροφαρμακευτικού υλικού και τα χαμηλά πρότυπα πειθαρχίας στις δημόσιες υπηρεσίες του Ζαΐρ καθιστούν ιδιαζόντως δυσχερή τη θεραπεία των θυμάτων και την πρόληψη της εξάπλωσης της ασθένειας,

Γ. εκφράζοντας την έντονη ανησυχία του για την παρουσία περίπου 2.200.000 εκτοπισμένων σε στρατόπεδα προσφύγων του Ζαΐρ και των ομόρων χωρών, των οποίων η υγειονομική κατάσταση τα καθιστά ιδιαίτερα ευπρόσβλητα στις επιδημίες,

Δ. έχοντας υπόψη ότι πριν από 19 χρόνια παρεμφερείς εκρήξεις του ιού Έμπολα προκάλεσαν τον θάνατο άνω των 400 ανθρώπων στο Ζαΐρ και στο γειτονικό Σουδάν,

Ε. λαμβάνοντας υπόψη ότι η ανταπόκριση στις επείγουσες περιπτώσεις επιδημιών παρέχεται περίπτωση προς περίπτωση και ότι έως σήμερα δεν υπάρχουν επίσημες διαδικασίες για να καθορίζεται ποιές είναι εκείνες οι διεθνείς οργανώσεις που πρέπει να αναλαμβάνουν κατά πρώτο λόγο την πολιτική, τεχνική και οικονομική ευθύνη των κρίσεων που προέρχονται από παρόμοιες καταστάσεις,

ΣΤ. εκφράζοντας λύπη για το ότι κανένα διακρατικό σύστημα εποπτείας καθώς και αποτελεσματικού και συντονισμένου ελέγχου δεν έχει έως σήμερα οργανωθεί, και ότι η ειδίκευση στον τομέα της ιολογίας και της επιδημιολογίας καταλαμβάνει ολοένα και μικρότερο χώρο στις ιατρικές σχολές των χωρών της Ένωσης,

Ζ. λαμβάνοντας υπόψη την ταχύτητα με την οποία η ECHO (Υπηρεσία Ανθρωπιστικής Βοήθειας της Ευρωπαϊκής Κοινότητας) χορήγησε ποσό 250.000 Ecu, χάρη στο οποίο έσπευσε επιτόπου ιατρική ομάδα των Ιατρών Χωρίς Σύνορα και αγοράσθηκε ιατρικό υλικό βάρους 4,5 τόννων,

Το Ευρωπαϊκό Κοινοβούλιο,

1. εκφράζει τη βαθειά ανησυχία του για την εμφάνιση του ιού Έμπολα στο Ζαΐρ και την απειλή ευρύτερης μόλυνσης του πληθυσμού[semigr ]

2. επισημαίνει ότι δύο από τις τρεις περιπτώσεις εμφάνισης του ιού Έμπολα στην Κεντρική Αφρική σημειώθηκαν σε νοσοκομεία, γεγονός το οποίο υπογραμμίζει την επείγουσα ανάγκη για τη λήψη αυστηρών μέτρων ελέγχου των μολύνσεων[semigr ]

3. ζητεί από την Επιτροπή και το Συμβούλιο να επέμβουν κατεπειγόντως στην εκτελεστική επιτροπή της Παγκόσμιας Οργάνωσης Υγείας προκειμένου να αρχίσει η διαδικασία του άρθρου 28 του καταστατικού της που της επιτρέπει να εγκρίνει κατεπείγοντα μέτρα, εντός των ορίων των καθηκόντων και των οικονομικών πόρων της οργάνωσης, προκειμένου να αντιμετωπίσει γεγονότα που απαιτούν άμεση δράση[semigr ]

4. ζητεί από την Επιτροπή και το Συμβούλιο να συστήσει στην εκτελεστική επιτροπή της ΠΟΥ, όπως προβλέπεται από το άρθρο 13 του καταστατικού της, τη σύγκληση το ταχύτερο δυνατόν της έκτακτης Γενικής της Συνέλευσης προκειμένου να ενημερωθούν λεπτομερώς όλες οι χώρες μέλη όσον αφορά τις πραγματικές δυνατότητες πλήρους εξάπλωσης της επιδημίας[semigr ]

5. ζητεί από την Επιτροπή και το Συμβούλιο να παρέμβουν στις αρχές του ΟΗΕ προκειμένου να επεκταθεί το κοινό πρόγραμμα του ΟΗΕ για το AIDS στο σύνολο των ιών που έρχονται στην επιφάνεια, και για να συσταθεί στους κόλπους του εν λόγω προγράμματος μια ενιαία ομάδα αντιμετώπισης των κρίσεων, υπό το συντονισμό της ΠΟΥ και την άμεση ευθύνη του Γενικού Γραμματέα του ΟΗΕ[semigr ]

6. ζητεί από την Επιτροπή και το Συμβούλιο να συστήσει στην ΠΟΥ την ενίσχυση στενής συνεργασίας μεταξύ αυτής και του «U.S. Center for Disease Control and Prevention - Αμερικανικού Κέντρου για τον Έλεγχο και την Πρόληψη των Ασθενειών», οργανισμού έρευνας και πρόληψης με τεράστια εμπειρία και ικανότητα εμπειρογνωμοσύνης στον τομέα των θανατηφόρων ιών[semigr ]

7. ζητεί από την Επιτροπή να θεσπίσει ήδη από το προσεχές οικονομικό έτος πρόγραμμα για τις επιδημίες[semigr ]

8. εμμένει επί της ανάγκης να προειδοποιούνται όλοι οι τουρίστες και οι λοιποί επισκέπτες στο Ζαΐρ σχετικά με τους κινδύνους στην υγεία που συνεπάγεται η επίσκεψη της χώρας αυτής[semigr ]

9. ζητεί από όλα τα κράτη της Ένωσης να προβλέψουν αμέσως συντονισμένες και αυστηρές διαδικασίες υγειονομικού ελέγχου σε όλες τις λιμενικές και αερολιμενικές υποδομές των κρατών μελών της Ένωσης[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Ζαΐρ και την ΠΟΥ.